Diari Oficial de la Generalitat Valenciana


Sumari del DOGV 4756, del 19-05-2004 (2004/4869)

RESOLUCIÓ de 5 maig de 2004, de la Universitat Jaume I, per la qual es convoquen proves selectives per a l'ingrés en l'escala tècnica mitjana d'assessorament lingüístic (tècnic mitjà de formació de valencià), mitjançant el sistema d'oposició.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4756

Data del DOGV
:   19-05-2004

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2004/4869


Data del document
:   05-05-2004

Organisme emissor
:   Universitat Jaume I de Castelló

Tipus de document
:   Resolució

Descriptors 

:   * universitat
    * concurs administratiu
    * lingüística

RESOLUCIÓ de 5 maig de 2004, de la Universitat Jaume I, per la qual es convoquen proves selectives per a l'ingrés en l'escala tècnica mitjana d'assessorament lingüístic (tècnic mitjà de formació de valencià), mitjançant el sistema d'oposició. [2004/M4869]
  
Amb l'objectiu d'atendre les necessitats de personal en aquesta administració pública encarregada del servei públic de l'educació superior, aquest Rectorat, en ús de les competències que li atribueix la legislació vigent, acorda convocar proves selectives pel sistema d'oposició per a l'ingrés en l'escala tècnica mitjana d'assessorament lingüístic (tècnic/a mitjà/ana de formació de valencià), de la Universitat Jaume I, segons les següents:
  
Bases de la convocatòria
  
Primera. Normes generals
  
1.1 Es convoquen proves selectives per a cobrir un lloc de treball de l'escala tècnica mitjana d'assessorament lingüístic de la Universitat Jaume I, adscrit al Servei de Llengües i Terminologia.
  
1.2 A aquest procés selectiu és d'aplicació la Llei orgànica 6/2001, de 21 de desembre, d'Universitats; el Text Refós de la Llei de la Funció Pública Valenciana; el Decret 33/1999, de 9 de març, del Govern Valencià, pel qual s'aprova el Reglament de Selecció, Provisió de Llocs de Treball i Carrera Administrativa del Personal comprés en l'àmbit d'aplicació de la Llei de Funció Pública Valenciana; els Estatuts de la Universitat Jaume I i el que disposa aquesta convocatòria.
  
1.3 El procés selectiu es realitzarà pel sistema d'oposició, amb les proves i puntuacions que s'especifiquen en la base 5. El temari que ha de regir les proves selectives és el que figura com a annex I d'aquesta resolució.
  
1.4 El tribunal ha de prendre les mesures oportunes per a garantir que els exercicis es corregisquen sense que es conega la identitat de les persones aspirants. En aquest sentit, el tribunal exclourà els aspirants en els exercicis dels quals figuren noms, marques o signes que permeten conèixer la seua identitat.
  
1.5 D'acord amb el que preveu l'article 75.2 de la Llei orgànica 6/2001, de 21 de desembre, d'Universitats, aquesta convocatòria s'ha de publicar en el Diari Oficial de la Generalitat Valenciana i en el Boletín Oficial del Estado, i s'ha de prendre com a referència a l'efecte del còmput del termini per a la presentació de sol·licituds l'última publicació de la convocatòria, qualsevol que siga el diari oficial en què es publique. La resta de resolucions administratives derivades d'aquesta convocatòria es publicarà únicament en el DOGV.
  
Segona. Requisits dels aspirants
  
2.1 Per a ser admesos a la realització de les proves selectives, els aspirants han de reunir els requisits següents:
  
2.1.1 Ser espanyol o ciutadá d'algun dels altres estats membres de la Unió Europea o nacional d'algun estat en el qual, en virtut dels tractats internacionals realitzats per la Unió Europea i ratificats per Espanya, siga d'aplicació la lliure circulació de treballadors en els termes en què aquesta és definida en el Tractat Constitutiu de la Comunitat Europea, segons el que disposa la Llei 17/1993, de 23 de desembre, modificada per la Llei 55/1999, de 29 de desembre, i pel Reial decret 800/1995, de 19 de maig. També poden participar el cònjuge, els seus descendents i els descendents del cònjuge, dels espanyols i dels nacionals d'altres estats membres de la Unió Europea, sempre que no estiguen separats de dret, que siguen menors de 21 anys o majors d'aquesta edat que visquen al seu càrrec.
  
Aquest últim benefici és igualment d'aplicació a familiars de nacionals d'altres estats quan així estiga previst en els tractats internacionals realitzats per la Comunitat Europea i ratificats per Espanya.
  
2.1.2 Haver complit els 18 anys i no haver assolit l'edat de jubilació.
  
2.1.3 Estar en possessió del títol de diplomatura, arquitectura tècnica, enginyeria tècnica o equivalent. En el cas de titulacions obtingudes a l'estranger, cal estar en possessió de la credencial que n'acredite l'homologació.
  
2.1.4 Estar en possessió del certificat de grau superior de coneixements de valencià expedit per la Universitat Jaume I o equivalent, o de la llicenciatura en Filologia Valenciana, o equivalent.
  
2.1.5 No patir malaltia ni estar afectata per limitació física o psíquica que siga incompatible amb el desenvolupament de les funcions corresponents.
  
2.1.6 No haver estat separat mitjançant expedient disciplinari del servei de qualsevol de les administracions públiques, ni trobar-se inhabilitat per al desenvolupament de les funcions públiques. Els aspirants la nacionalitat dels quals no siga l'espanyola hauran d'acreditar, igualment, no estar sotmesos a sanció disciplinària o condemna penal que impedisca, en el seu estat, l'accés a la funció pública.
  
2.2 Els requisits enumerats en la base 2. 1 s'han de posseir el dia de la finalització del termini de presentació de sol·licituds i s'han de mantenir fins al moment de la presa de possessió com a funcionari de carrera.
  
Tercera. Sol·licituds
  
3.1 Les persones interessades a prendre part en aquestes proves selectives han de cursar el model oficial de sol·licitud que s'adjunta com a l'annex III, que s'ha d'adreçar al Rectorat de la Universitat Jaume I i que s'ha de presentar al Registre de la Universitat, sense perjudici del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en el termini de 20 dies naturals comptadors a partir del dia següent al de l'última publicació d'aquesta convocatòria en el diari oficial corresponent.
  
Així mateix, s'ha d'indicar en l'apartat Dades de la convocatòria de la sol·licitud: codi 8977.
  
 Les sol·licituds presentades a les oficines de correus han de complir el procediment que estableix l'article 205.3 del Reglament dels serveis de Correus: les sol·licituds s'han de presentar en un sobre obert per tal que l'empleat estampe el segell de dates en la part superior esquerra d'aquestes, on hi ha de figurar amb claredat el nom de l'oficina i la data.
  
3.2 Els aspirants que tinguen alguna minusvalidesa i que necessiten adaptacions de temps o mitjans per a realitzar algun dels exercicis, han d'expressar-ho en la sol·licitud en l'apartat Dades de la convocatòria: adaptació i motiu de la discapacitat, indicant-hi l'adaptació concreta que requerisquen.
  
Per a això, han de presentar, juntament amb la sol·licitud, el certificat del grau de discapacitat emès per l'òrgan administratiu competent.
  
 3.3 A la sol·licitud s'ha d'adjuntar la documentació següent:
  
a) Una fotocòpia del document nacional d'identitat; si es tracta d'un document nacional d'identitat amb format antic, és necessària també una fotocòpia de la targeta d'identificació fiscal.
  
b) Una fotocòpia del document que acredite els coneixements establerts en la base 2.1.4 d'aquesta convocatòria.
  
c) El resguard original de l'ingrés dels drets d'examen.
  
Les persones aspirants que no siguen de nacionalitat espanyola i que tinguen dret a participar-hi han de presentar una fotocòpia del document que acredite la seua nacionalitat.
  
3.4 Les sol·licituds es facilitaran gratuïtament a la consergeria de l'edifici Rectorat, campus del Riu Sec, de la Universitat Jaume I. Aquest model de sol·licitud també es podrà obtenir en la següent adreça d'Internet: http://sic.uji.es/serveis/rec-hum/docs/proves.pdf.
  
3.5 Els drets d'examen són 16,20 euros i s'han d'ingressar en el compte corrent número 2289109640 €Universitat Jaume I de Castelló. Drets examen- a Bancaixa, entitat 2077, sucursal 0580 del carrer de Cavallers, 2, i s'ha de fer constar en l'ingrés Proves selectives per a l'ingrés en l'escala tècnica mitjana d'assessorament lingüístic de la Universitat Jaume I.
  
La falta de justificació de l'abonament dels drets d'examen pot determinar l'exclusió de l'aspirant.
  
En cap cas només la presentació i el pagament dels drets d'examen comportarà la substitució del tràmit de presentació, en temps i forma, de l'imprès de sol·licitud d'acord amb el que disposen aquestes bases.
  
3.6 D'acord amb el que estableix l'article 33 bis de la Llei 12/1997, de 23 de desembre, de Taxes de la Generalitat Valenciana, redactat conformement amb la Llei 9/1999, de 30 de desembre, estan exemptes del pagament de la taxa esmentada en el paràgraf anterior els aspirants amb una discapacitat igual o superior al 33%. Aquestes persones han de presentar un certificat de la Conselleria de Benestar Social o dels òrgans competents d'altres administracions públiques que acredite la discapacitat igual o superior al 33%.
  
3.7 Estan exemptes del pagament les persones que figuren com a demandants d'ocupació durant el termini d'almenys un mes, anterior a la data de la convocatòria. Per a gaudir de l'exempció és requisit que no hagen rebutjat, en el termini que es tracte, una oferta d'ocupació adequada i que no s'hagen negat a participar, excepte causa justificada, en accions de promoció, formació o reconversió professional i que manquen de rendes superiors, en còmput mensual, al salari mínim interprofessional. El certificat relatiu a la condició de demandant d'ocupació, amb els requisits previstos en la llei, s'ha de sol·licitar en l'oficina de l'Institut Nacional d'Ocupació corresponent. Quant a l'acreditació de les rendes, aquesta s'ha de fer amb una declaració escrita de la persona sol·licitant. Els dos documents s'han d'adjuntar inexcusablement a la sol·licitud de participació en aquestes proves selectives (article 17 de la Llei 50/1998).
  
3.8 Els errors de fet que puguen advertir-se poden esmenar-se, en qualsevol moment, d'ofici o a petició de les persones interessades.
  
Quarta. Admissió d'aspirants
  
4.1. En finalitzar el termini de presentació de sol·licituds, es publicarà al DOGV la resolució que declare aprovades les llistes provisionals d'admesos i exclosos, indicant en aquest últim cas la causa d'exclusió. Les persones excloses disposaran d'un termini de 10 dies hàbils perquè puguen formular reclamacions o esmenar els errors que n'hagen motivat l'exclusió.
  
En tot cas, amb l'objecte d'evitar errors i per a possibilitar l'esmena en temps i forma, els aspirants han de comprovar fefaentment que no figuren en la relació d'exclosos, i que, a més a més, els seus noms consten correctament en la relació pertinent d'admesos.
  
Les persones que, dins del termini assenyalat, no esmenen l'exclusió o no al·leguen l'omissió seran excloses definitivament de la participació en les proves.
  
Quan concloga el termini de reclamacions i esmenes i després d'haver-les resolt, les llistes de persones admeses i excloses s'elevaran a definitives mitjançant resolució que es publicarà igualment en el DOGV. Aquesta publicació servirà de notificació a l'efecte d'impugnacions i recursos. En la mateixa resolució s'indicarà la data, el lloc i l'hora de començament del primer exercici, que tindrà lloc en un termini no inferior a un mes.
  
 Serà causa d'exclusió, a més de les assenyalades en altres apartats d'aquestes bases, l'omissió de la firma en la sol·licitud.
  
4.2 Les quantitats ingressades en concepte de drets d'examen només es reintegraran, amb la petició prèvia de la persona interessada, als aspirants que no van ser admesos a les proves selectives per falta d'algun dels requisits exigits en les bases de la convocatòria. En aquesta petició les persones interessades hauran d'indicar les dades bancàries necessàries per a realitzar el reintegrament.
  
Cinquena. Sistema de selecció. Oposició
  
5.1 L'oposició està formada pels exercicis següents:
  
Primer exercici. Obligatori i eliminatori
  
Consisteix en la resolució, per escrit, d'un qüestionari tipus test amb quatre respostes alternatives, de les quals només una pot considerar-se correcta, sobre el temari que figura en l'annex I d'aquesta convocatòria, tant del programa comú com de l'específic. Les respostes errònies es valoraran negativament amb una penalització equivalent a un terç del valor de cada resposta correcta. Es proposaran, com a màxim, 100 preguntes, de les quals entre un 10% i un 25% correspondran al temari comú.
  
La duració màxima d'aquest exercici és de noranta minuts. L'exercici es puntuarà de 0 a 10 punts i serà necessari obtenir un mínim de 5 punts per a superar-lo.
  
Segon exercici. Obligatori i eliminatori
  
Consisteix a desenvolupar per escrit dos temes, entre tres proposats pel tribunal, sobre les matèries del temari específic que figuren en l'annex I. El temps màxim per a desenvolupar l'exercici és de tres hores. Cada tema es qualificarà de 0 a 5 punts. Les persones que no obtinguen un mínim de 2,5 punts en cadascun dels temes seran eliminades.
  
 En aquesta prova es valora el rigor analític, la sistemàtica i la claredat d'idees en l'elaboració d'una solució raonada.
  
La puntuació total de l'exercici la integrarà la suma de la puntuació de cadascun dels temes.
  
Tercer exercici. Obligatori i eliminatori
  
Consisteix a resoldre dos supòsits pràctics, entre tres proposats pel tribunal, relacionats amb els temes específics que figuren en l'annex I.
  
El temps màxim per a la realització d'aquest exercici és de tres hores. Cada supòsit es puntuarà de 0 a 5 punts, i s'eliminaran les persones que no obtinguen un mínim de 2,5 punts en cada un dels supòsits pràctics.
  
5.2 Quan finalitze l'oposició, s'obtindrà la llista d'aspirants seleccionats, per ordre de puntuació, de les persones que hagen superat l'oposició. Aquesta relació començarà amb l'aspirant que haja obtingut la puntuació més alta i finalitzarà quan el nombre de persones incloses coincidisca amb el nombre de llocs convocats. En cas d'empat, l'ordre s'establirà d'acord amb els criteris següents:
  
a) Major puntuació en el segon exercici.
  
b) Major puntuació en el tercer exercici.
  
c) Major puntuació en el primer exercici.
  
5.3 Aquest procés selectiu es realitzarà a les instal·lacions de la Universitat Jaume I.
  
5.4 Cas de realitzar-se l'exercici en diverses sessions, l'ordre d'intervenció dels aspirants començarà per la lletra B i se seguirà l'ordre alfabètic de cognoms d'acord amb la Resolució de 25 de març de 2004, de la Conselleria de Justícia i Administracions Públiques (DOGV número 4.729, de 8 d'abril de 2004).
  
5.5 En cada exercici, els aspirants han d'acreditar la seua personalitat exclusivament mitjançant la presentació del document nacional d'identitat, del passaport o del permís de conduir.
  
L'incompliment d'aquest requisit per algun aspirant determinarà l'exclusió d'aquest de la realització de les proves.
  
En cap cas són vàlides les còpies o fotocòpies compulsades d'aquests documents.
  
Els aspirants quedaran decaiguts en el seu dret si es presenten als llocs de realització quan ja s'hagen iniciat les proves o per la inassistència a aquestes, encara que siga per causes justificades.
  
Si són proves orals o de caràcter individual i successiu, el tribunal pot tindre en compte les causes al·legades i admetre l'aspirant, sempre que les proves no hagen finalitzat i l'admissió no menyscapte el principi d'igualtat amb la resta de persones.
  
5.6 Els successius anuncis relacionats amb aquesta convocatòria, els acords del tribunal de selecció i els resultats de cada un dels exercicis es publicaran al tauler d'anuncis del Servei de Recursos Humans, que es troba a la segona planta de l'edifici Rectorat, campus del Riu Sec, de la Universitat Jaume I, i en la següent adreça d'Internet: http://sic.uji.es/serveis/rec-hum/seleccio/fcarrera/lliure/.
  
Sisena. Tribunal de selecció
  
6.1 El tribunal de selecció d'aquestes proves és el que figura com a annex II d'aquesta convocatòria. El nom de les persones que l'integren es farà públic en la mateixa resolució en la qual es publiquen les llistes definitives d'admesos i exclosos.
  
6.2 Els membres del tribunal hauran d'abstenir-se d'intervenir, i ho notificaran a la presidència d'aquest, quan concórreguen en ells circumstàncies de les que preveu l'article 28.2 de la Llei de Règim Jurídic de les Administracions Públiques i del Procediment Administratiu Comú, o si han realitzat tasques de preparació d'aspirants a proves selectives en els cinc anys anteriors a la publicació d'aquesta convocatòria. La presidència pot sol·licitar als membres del tribunal una declaració expressa de no trobar-se sotmesos a les circumstàncies que preveu l'article 28.2 de la Llei de Règim Jurídic de les Administracions Públiques i del Procediment Administratiu Comú.
  
Així mateix, els aspirants poden recusar els membres del tribunal quan concórreguen les circumstàncies previstes en aquestes bases.
  
6.3 Amb anterioritat a la iniciació de les proves selectives, l'autoritat convocadora publicarà en el DOGV la resolució per la qual es nomenen els nous membres del tribunal que substituiran els que hagen perdut aquesta condició per alguna de les causes previstes en la base 6.2.
  
6.4. El tribunal s'ha de constituir per convocatòria de la presidència, amb l'assistència de les persones que ocupen la presidència i la secretaria i la meitat, almenys, dels seus membres titulars o suplents.
  
En la sessió constitutiva, el tribunal ha d'acordar totes les decisions que escaiguen per al correcte desenvolupament de les proves selectives.
  
6.5 A partir de la seua constitució, el tribunal, per a actuar amb validesa, requereix la presència de la presidència i de la secretaria o, si escau, de les persones que els substituïsquen, i de la meitat, almenys, dels seus membres titulars o suplents.
  
6.6 Al llarg del procés selectiu, el tribunal resoldrà tots els dubtes que puguen sorgir en l'aplicació d'aquestes normes i establirà el que cal fer en els casos no previstos.
  
El procediment d'actuació del tribunal s'ha d'ajustar en tot moment al que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
6.7 El tribunal de selecció pot prendre les mesures pertinents en els casos que resulte necessari, de forma que els aspirants amb minusvalideses gaudisquen de condicions equivalents per a la realització dels exercicis a la resta dels participants. En aquest sentit, poden establir-se, per a les persones amb minusvalideses que ho sol·liciten en la forma prevista en la base 3.2, les adaptacions possibles en temps i mitjans per a la realització de les proves.
  
6.8 A l'efecte de comunicacions i la resta d'incidències, el tribunal té la seu al Servei de Recursos Humans de la Universitat Jaume I, edifici Rectorat, campus del Riu Sec. El tribunal disposarà que s'atenguen totes les qüestions que es plantegen en relació amb aquest procés selectiu.
  
6.9 Els membres del tribunal que actuen en aquestes proves percebran les gratificacions extraordinàries per assistències que s'especifiquen en l'annex del Decret 24/1997, d'11 de febrer, del Govern Valencià, sobre indemnitzacions per raó de servei i gratificacions per serveis extraordinaris.
  
6.10 En cap cas el tribunal pot aprovar ni declarar que ha superat el procés selectiu un nombre superior d'aspirants al de places convocades. Qualsevol proposta d'aprovats que contravinga la normativa serà nul·la de ple dret.
  
Setena. Llistes d'aprovats, presentació de documents i nomenament de funcionaris
  
7.1 En acabar el procés selectiu, es farà pública als llocs assenyalats en la base 5.6 la relació dels aspirants que hagen superat el procés selectiu, per ordre de puntuació definitiva, amb indicació, en tot cas, del número del document nacional d'identitat.
  
7.2 La presidència del tribunal elevarà al rectorat l'acord amb les persones seleccionades, per a la seua publicació en el DOGV.
  
7.3 En el termini de 20 dies hàbils, comptadors des de l'endemà de la data en què es publique en el DOGV la resolució amb les persones seleccionades, aquestes hauran de presentar al Registre una sol·licitud dirigida al Servei de Recursos Humans de la Universitat Jaume I amb els documents següents:
  
a) Certificat de naixement expedit pel Registre Civil corresponent o fotocòpia del DNI o del passaport en el cas dels nacionals dels estats membres de la Unió Europea o dels estats on siga d'aplicació la lliure circulació de treballadors.
  
b) Fotocòpia compulsada del títol acadèmic exigible segons aquesta convocatòria.
  
c) Declaració de no haver estat separat mitjançant expedient disciplinari de qualsevol administració o càrrec públic i de no trobar-se inhabilitat penalment per a l'exercici de les funcions públiques. Els aspirants la nacionalitat dels quals no siga l'espanyola han d'efectuar, a més, la declaració de no estar sotmesos a sanció disciplinària o condemna penal que impedisca, en el seu estat, l'accés a la funció pública.
  
d) Certificat mèdic acreditatiu de posseir la capacitat física necessària per a l'acompliment de les funcions del lloc de treball ofert.
  
e) Els aspirants discapacitats han de presentar un certificat de la Conselleria de Treball i Afers Socials o dels òrgans competents d'altres administracions públiques que acredite una discapacitat igual o superior al 33%, així com la capacitat per a exercir les funcions que corresponguen a les vacants oferides.
  
7.4 Les persones que, dins del termini fixat, i excepte els casos de força major, no presenten la documentació, o de l'examen d'aquesta es deduïsca que manquen d'algun dels requisits assenyalats en la base 2, no podran ser nomenades funcionaris de carrera i quedaran anul·lades les seues actuacions, sense perjudici de la responsabilitat en què hagen incorregut per falsedat en la sol·licitud inicial.
  
7.5 En concloure el procés selectiu i després de verificar la documentació presentada, qui haja superat l'oposició serà nomenat funcionari de carrera mitjançant resolució que es publicarà al DOGV, amb especificació de la destinació adjudicada.
  
7.6 Els aspirants que hagen superat algun exercici d'aquestes proves selectives, segons l'ordre de prioritat que s'obtinga per la puntuació aconseguida i amb preferència pels qui hagen aprovat major nombre d'exercicis, conformaran una borsa de treball per a futures contractacions temporals en llocs de treball de l'escala objecte d'aquesta convocatòria.
  
Huitena. Norma final
  
Contra aquesta resolució, que posa fi a la via administrativa, es podrà interposar un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptadors a partir del dia següent al de la publicació.
  
No obstant l'anterior, les persones interessades podran interposar un recurs de reposició davant del rector en el termini d'un mes des de l'endemà al de la seua publicació; en aquest cas no es podrà interposar el recurs contenciós administratiu mencionat en el paràgraf anterior fins que no recaiga una resolució expressa o presumpta del recurs de reposició, d'acord amb els articles 116 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
Contra els acords del tribunal de selecció es podrà interposar recurs d'alçada davant del rector en el termini d'un mes des de l'endemà al de la seua publicació o notificació, d'acord amb els articles 107 i següents de la Llei 30/1992, de 26 de novembre.
  
Castelló de la Plana, 5 de maig de 2004.- El rector: Francisco Toledo Lobo.
  
ANNEX I
  
Programa
  
Temari comú
  
1. La Constitució espanyola de 1978.
  
2. L'Estatut d'Autonomia de la Comunitat Valenciana.
  
3. La Llei orgànica 6/2001, de 21 de desembre, d'Universitats.
  
4. Els Estatuts de la Universitat Jaume I.
  
5. El Text Refós de la Llei de la Funció Pública Valenciana.
  
6. El règim jurídic del professorat universitari.
  
7. El règim jurídic dels convenis i treballs regulats en l'article 83 de la Llei orgànica 6/2001, de 21 de desembre, d'Universitats.
  
8. La Llei de Prevenció de Riscos Laborals
  
Temari específic
  
1. Perfil dels usuaris d'un centre d'autoaprenentatge de llengües (CAL).
  
2. Mecanismes de desenvolupament de l'autonomia en l'aprenentatge: negociació, avaluació, estratègies.
  
3. Tasques per al desenvolupament de l'autonomia en l'aprenentatge.
  
4. L'organització d'un CAL multilingüe.
  
5. Tipologia de materials didàctics en un CAL.
  
6. Característiques dels materials didàctics d'un CAL.
  
7. Característiques dels materials d'orientació i d'aprendre a aprendre d'un CAL.
  
8. El paper de l'assessor en un CAL.
  
9. Suport als usuaris d'un CAL: informació, assessorament i animació.
  
10. Possibilitats d'integració de la classe presencial i el treball en autoformació.
  
11. El foment de l'autonomia des de la classe presencial.
  
12. El tractament de les habilitats lingüístiques en un CAL.
  
13. Tipologia de programes informàtics en l'ensenyament i aprenentatge del valencià.
  
14. Autoaprenentatge i aprenentatge del valencià a través de la xarxa: recursos per a un CAL.
  
15. Recursos a la xarxa que poden ser útils a l'assessor d'un CAL.
  
16. Anàlisi i valoració de recursos multimèdia per a l'aprenentatge del valencià en un CAL.
  
17. Anàlisi avaluativa dels programes informàtics en l'ensenyament i aprenentatge de llengües.
  
18. Perfil de l'alumnat dels cursos de valencià a la universitat.
  
19. La formació en valencià a la universitat: tipologia, modalitats i destinataris.
  
20. L'ensenyament-aprenentatge del valencià a la comunitat universitària: mètode i enfocament.
  
21. El tractament de les habilitats lingüístiques a l'aula de valencià.
  
22. Les noves tecnologies en l'aprenentatge de llengües.
  
23. La formació en els entorns virtuals d'aprenentatge (EVA): definició i característiques,
  
24. Avantatges i inconvenients de la formació en els EVA.
  
25. Aplicacions del correu electrònic en l'ensenyament i aprenentatge de llengües.
  
ANNEX II
  
Tribunal de selecció
  
Tribunal titular:
  
President: el rector o persona en qui delegue.
  
Vocals:
  
- Tres en representació de la Universitat Jaume I.
  
- Un proposat per les centrals sindicals amb representació en la Junta de Personal del PAS.
  
Secretari: el cap del Servei de Recursos Humans, que actuarà com a secretari amb veu però sense vot, o persona en qui delegue.
  
Tribunal suplent: la mateixa estructura.